|  |
| --- |
| **неофицијален превод од англиски** |
|  | Обединети нации | CRPD/C/GC/3 |
| _unlogo | **Конвенција за правата на лицата со попреченост** | Дистр.: Општа25 ноември 2016Оригинал: англиски |

**Комитет за правата на лицата со попреченост**

 Општ коментар бр. 3 (2016) за жени и девојчиња со попреченост

1. Овој општ коментар беше подготвен од страна на Комитетот за правата на лицата со попреченост во согласност со правилото 47 од неговиот деловник, кој наведува дека Комитетот може да подготви општи коментари за различни членови и одредби од Конвенцијата со цел да им помогне на државите членки во исполнувањето на нивните обврски за известување, и со ставовите 54-57 од неговите методи на работа.

2. Постојат силни докази кои покажуваат дека жените и девојчињата со попреченост се соочуваат со бариери во повеќето области на животот. Овие бариери создаваат ситуации на повеќекратни и интерсекциски форми на дискриминација врз жените и девојчињата со попреченост, особено во однос на: еднаков пристап до образование, економски можности, општествена интеракција и правда; еднакво признавање пред законот;[[1]](#footnote-1) и можноста да учествуваат во политиката и да имаат контрола врз сопствениот живот во низа контексти, на пример во однос на здравствената заштита, вклучувајќи ги услугите за сексуално и репродуктивно здравје и каде и со кого сакаат да живеат.

 I. Вовед

3. Меѓународните и национални закони и политики за попреченост историски ги занемаруваа аспектите поврзани со жените и девојчињата со попреченост. И законите и политиките кои се однесуваат на жените традиционално ја игнорираа попреченоста. Оваа невидливост ја одржа во живот ситуацијата на повеќекратни и интересекциски форми на дискриминација врз жените и девојчињата со опреченост.[[2]](#footnote-2) Жените со попреченост честопати се дискриминирани врз основа на пол и / или попреченост, како и по други основи.

4. Во овој општ коментар се користат следните изрази:

 (a) "Жени со попреченост" се однесува на сите жени, девојчиња и адолесцентки со попреченост;

 (б) "Пол" и "род", при што "пол" се однесува на биолошките разлики а "род" се однесува на карактеристиките што едно општество или култура ги смета како машки или женски;

 (в) "Повеќекратна дискриминација" се однесува на ситуација во која едно лице се соочува со дискриминација врз две или повеќе основи, што води до дискриминација која е влошена или потешка.[[3]](#footnote-3) "Интерсекциска дискриминација" се однесува на ситуација во која неколку основи меѓусебно делуваат истовремено на начин кој е неразделно поврзан. [[4]](#footnote-4)Основите на дискриминација вклучуваат возраст, попреченост, етничко, домородно, национално или социјално потекло, родов идентитет, политичко или друго мислење, раса, статус на бегалец, мигрант или барател на азил, вероисповед, пол и сексуална ориентација.

5. Жените со попреченост не се хомогена група. Тие вклучуваат домородни жени; бегалцки, мигрантки, барателки на азил и внатрешно раселени жени; жени во притвор (болници, установи за живеење, малолетнички или воспитно-поправни установи и затвори); жени кои живеат во сиромаштија; жени од различно етничко, верско и расно потекло; жени со повеќекратна попреченост и сложен степен на поддршка; жени со албинизам; и лезбејки, бисексуални и трансродни жени, како и интерсексуални лица. Разноличноста на жените со попреченост исто така ги вклучува и сите видови на оневозможеност, односно физички, психосоцијални, интелектуални или сензорни состојби кои може или не да предизвикуваат функционални ограничувања. Попреченоста се разбира како социјален резултат на интеракцијата помеѓу индивидуалната оневозможеност и општественото и материјалното опкружување, како што е опишано во член 1 од Конвенцијата за правата на лицата со попреченост.

6. Постепени промени во законите и политиките се случија по 1980-тите и порасна признавањето на жените со попреченост. Јуриспруденцијата по Конвенцијата за правата на детето и Конвенцијата за елиминација на сите форми на дискриминација врз жените ги истакна загриженостите кои треба да се решат во врска со жените и девојчињата со попреченост и препораките што треба да се спроведат. На ниво на политики, разни тела на Обединетите нации започнаа да се осврнуваат на проблемите со кои се соочуваат жените со попреченост и низа регионални стратегии за решавање на инклузивниот развој ги вклучуваат.

7. Член 6 од Конвенцијата за правата на лицата со попреченост е одговор на недостигот на признавање на правата на жените и девојчињата со попреченост кои работеа напорно за да го вклучат тој член во конвенцијата. Членот 6 го зајакнува недискриминаторскиот пристап на Конвенцијата, особено во однос на жените и девојчињата, и бара државите членки да одат подалеку од воздржување од преземање дискриминаторски дејствија кон усвојување мерки насочени кон развој, унапредување и зајакнување на жените и девојчињата со попреченост и унапредување мерки кои целат да ги зајакнат преку нивно признавање како посебни носители на права, обезбедување начини нивниот глас да биде слушнат и да имаат деловна способност, да ја подигаат нивната самодоверба и зголемат нивната моќ и овластувања за донесување одлуки во сите области кои влијаат врз нивниот живот. Членот 6 треба да ги води државите членки во усогласувањето со нивните обврски од Конвенцијата за унапредување, заштита и исполнување на човековите права на жените и девојчињата со попреченост, од перспектива на пристап заснован врз човекови права и развој.

8. Родовата еднаквост е централна за човековите права. Еднаквоста е основен принцип на човековите права и е неразделив од и врзан со контекстот. Обезбедувањето на човековите права на жените бара, прво и основно, сеопфатно разбирање на општествените структури и односи на моќта кои ги одредуваат законите и политиките, како и економската и општествената динамика, животот на семејството и заедницата и културните верувања. Родовите стереотипи може да го ограничат капацитетот на жените да ги развијат своите способности, да водат професионална кариера и да прават избори за својот живот и животни планови. Како непријателските / негативните така и навидум бенигните стереотипи можат да бидат штетни. Штетните родови стереотипи треба да се препознаат и да се решат со цел да се унапреди родовата еднаквост. Конвенцијата втемелува обврска за борба против стереотипите, предрасудите и штетните практики поврзани со лицата со попреченост, вклучувајќи ги и тие врз основа на пол и возраст, во сите области на животот.

9. Член 6 е обврзувачка одредба за недискриминација и еднаквост која недвосмислено ја забранува дискриминацијата врз жените со попреченост и промовира еднаквост на можностите и еднаквост на исходот. Жените и девојчињата со попреченост е поверојатно да бидат дискриминирани отколку мажите и момчињата со попреченост, како и жените и девојчињата без попреченост.

10. Комитетот забележува дека придонесите дадени за време на полудневната општа расправа за жените и девојчињата со попреченост, одржана за време на неговата деветта седница во април 2013 година, истакнаа низа теми и идентификуваа три главни кои се однесуваат на заштитата на нивните човекови права: насилство, сексуално и репродуктивно здравје и права, и дискриминација. Понатаму, во своите заклучни согледувања за жените со попреченост, Комитетот има изразено загриженост поради: преваленцата на повеќекратна дискриминација и интерсекциска дискриминација врз жените со попреченост;[[5]](#footnote-5) дискриминацијата што ја доживеале жените и девојчињата со попореченост поради нивниот род, попреченост и други фактори[[6]](#footnote-6) кои не се доволно опфатени во законодавството и политиките;[[7]](#footnote-7) правото на живот;[[8]](#footnote-8) еднаквото признавање пред законот;[[9]](#footnote-9) опстојувањето на насилството врз жените и девојчињата со попреченост,[[10]](#footnote-10) вклучително сексуално насилство[[11]](#footnote-11) и злоупотреба;[[12]](#footnote-12) присилна стерилизација;[[13]](#footnote-13) осакатување на женски гениталии;[[14]](#footnote-14) сексуална и економска експлоатација;[[15]](#footnote-15) институтионализација;[[16]](#footnote-16) немањето на или недоволното учество на жените со попреченост во процесите на донесување одлуки[[17]](#footnote-17) во јавниот и политичкиот живот;[[18]](#footnote-18) недостаток на вклучување на родовата перспектива во политиките за попреченост;[[19]](#footnote-19) недостаток на перспектива на права за попреченост во политиките за унапредување на родовата еднаквост;[[20]](#footnote-20) и недостатокот или недоволниот број на конкретни мерки за унапредување на образованието и вработувањето на жените со попреченост.[[21]](#footnote-21)

 II. Нормативна содржина

11. Овој општ коментар го одразува толкувањето на член 6 засновано врз општите принципи наведени во член 3 од Конвенцијата, имено: почитување на вроденото достоинство, индивидуална автономија, вклучувајќи и слобода на сопствен избор и самостојност на лицата; недискриминација; целосно и ефективно учество и вклучување во општеството; почитување на разликите и прифаќање на лицата со попреченост како дел од човечката разновидност и човештвото; еднаквост на можности; пристапност; еднаквост меѓу мажите и жените; и почитување на развојните капацитети на децата со попреченост и почитување на правото на децата со попреченост за зачувување на својот идентитет.

12. Член 6 е општ член поврзан со сите други членови од Конвенцијата. Тој треба да ги потсети државите членки да ги вклучат правата на жените и девојчињата со попреченост во сите активности насочени кон спроведување на Конвенцијата. Особено, потребно е да се преземат позитивни мерки со цел да се осигури дека жените со попреченост се заштитени од повеќекратна дискриминација и можат да ги уживаат човековите права и основни слободи на еднаква основа со другите.

 Член 6 (1)

13. Член 6 (1) признава дека жените со попреченост се предмет на повеќекратна дискриминација и бара од државите членки да преземат мерки за да обезбедат целосно и еднакво уживање на жените со попреченост на сите човекови права и основни слободи. Конвенцијата ја наведува повеќекратната дискриминација во член 5 (2), кој не само што бара државите членки да забранат секаква дискриминација врз основа на попреченост, туку и да штитат од дискриминација по други основи.[[22]](#footnote-22) Комитетот има вклучено, во својата јуриспруденција, упатување на мерки за решавање на повеќекратна и интерсекциска дискриминација.[[23]](#footnote-23)

14. "Дискриминација врз основа на попреченост" е дефинирана во член 2 од Конвенцијата како секое разликување, исклучување или ограничување врз основа на попреченост кое има за цел или ефект да го наруши или оневозможи признавањето, уживањето или остварувањето, на еднаква основа со други, на сите човекови права и основни слободи во политичкото, економското, социјалното, културното, граѓанското или кое било друго поле. Ги вклучува сите форми на дискриминација, вклучувајќи го и одбивањето на соодветно приспособување. "Дискриминација врз жените" е дефинирана во член 1 од Конвенцијата за елиминација на сите форми на дискриминација врз жените како секое разликување, исклучување или ограничување по основа на пол што има за последица или цел да го наруши или поништи признавањето, или уживањето или остварувањето од страна на жените, независно од нивниот брачен статус, врз основа на еднаквост на мажите и жените, на човековите права и основни слободи во политичкото, економското, социјалното, културното, граѓанското или кое било друго поле.

15. Во член 2 од Конвенцијата за правата на лицата со попреченост, "соодветно приспособување" се дефинира како неопходно и соодветно изменување и приспособување кое не наметнува несразмерно или непотребно оптоварување, потребно во одреден случај, за да им се обезбеди на лицата со попреченост уживање или остварување на еднаква основа со другите од сите човекови права и основни слободи. Следствено, и во согласност со член 5 (2) од Конвенцијата, државите членки мора да им гарантираат на лицата со попреченост еднаква и ефективна правна заштита од дискриминација по сите основи. Во својата скорешна јуриспруденција, Комитетот за елиминација на дискриминација врз жените упати на соодветно приспособување во врска со пристапот на жените со попреченост до вработување. [[24]](#footnote-24) Должноста да се обезбеди соодветно приспособување е обврска ex nunc, што значи дека таа е извршна од моментот кога лицето го бара тоа во одредена ситуација, со цел да ги ужива неговите права на еднаква основа во одреден контекст. Неуспехот да се обезбеди соодветно приспособување за жените со попреченост може да претставува дискриминација според членовите 5 и 6.[[25]](#footnote-25) Пример за соодветно приспособување може да биде пристапен објект на работното место што ќе и овозможи на жената со попреченост да дои.

16. Концептот на интерсекциска дискриминација признава дека поединците не се соочуваат со дискриминација како припадници на хомогена група, туку напротив, како поединци со повеќедимензионални слоеви на идентитет, статус и животни околности. Тој ги препознава доживеаните стварност и искуства со повисока оневозможеност на поединците предизвикана од повеќекратни и интерсекциски форми на дискриминација, што бара преземање на насочени мерки во однос на прибирање податоци, консултации, креирање на политики, спроведливост на политики за недискриминација и обезбедување на ефективни правни лекови.

17. Дискриминацијата врз жените и девојчињата со попреченост може да земе повеќе форми: (а) директна дискриминација; (б) индиректна дискриминација; (в) дискриминација по асоцијација; (г) одбивање на соодветно приспособување; и (д) структурна, или системска, дискриминација. Без оглед на формата која ја зема, дејството на дискриминацијата ги нарушува правата на жените со попреченост:

 (a) Директна дискриминација постои кога со жените со попреченост се постапува понеповолно во однос на друго лице во слична ситуација поради причина поврзана со забранета основа. Таа исто така вклучува и штетни дејствија или пропусти врз основа на забранети основи, кога не постои споредлива слична ситуација.[[26]](#footnote-26) На пример, директна дискриминација се случува кога сведочења на жени со интелектуална или психосоцијална попреченост се отфрлаат во судските постапки поради правната способност, со што на тие жени им се негира правда и ефективни правни лекови како на жртви на насилство;

 (б) Индиректната дискриминација се однесува на закони, политики или практики кои навидум се неутрални, но без оглед на тоа имаат несразмерно негативно влијание[[27]](#footnote-27) врз жените со попреченост. На пример, здравствените установи може да изгледаат неутрални, но се дискриминаторски кога немаат пристапни столови за гинеколошки прегледи;

 (в) Дискриминација по асоцијација е дискриминација врз лица врз основа на нивната поврзаност со лице со попреченост. Често, жените кои се во улога на старател доживуваат дискриминација по асоцијација. На пример, мајка на дете со попреченост може да биде дискриминирана од потенцијален работодавач кој се плаши дека таа може да е помалку вреден или редовен работник поради нејзиното дете;

 (г) Оневозможување на соодветно приспособување е дискриминација која се јавува кога неопходните и соодветни измени и приспособувања (кои не наметнуваат несразмерно или непотребно оптоварување) се одбиваат и покрај тоа што се неопходни за да се осигура дека жените со попреченост ги уживаат, на еднаква основа со другите, нивните човекови права и основни слободи.[[28]](#footnote-28) На пример, на една жена со попреченост може да и биде одбиено соодветно приспособување ако не може да и се направи мамограм во здравствен дом заради физичката непристапност на изградената средина;

 (д) Структурна или системска дискриминација се рефлектира во прикриени или отворени обрасци на дискриминаторско институционално однесување, дискриминаторски културни традиции и дискриминаторски општествени норми и / или правила. Штетните стереотипи за род и попреченост кои може да доведат до таква дискриминација се нераскинливо поврзани со непостоењето на политики, прописи и услуги посебни за жените со попреченост. На пример, поради стереотипизација заснована врз интерсекција на род и попреченост, жените со попреченост може да се соочат со бариери при пријавување на насилство, како што се неверување и непостапување од страна на полицијата, обвинителите и судовите. Исто така, штетните практики се силно поврзани и ги зајакнуваат општествено конструираните родови улоги и односи на моќ што можат да ги одразуваат негативните перцепции или дискриминаторски убедувања во врска со жените со попреченост, како што е верувањето дека мажите со ХИВ / СИДА може да се излечат со стапување во сексуален однос со жени со попреченост.[[29]](#footnote-29) Недостигот на свест, обука и политики за спречување на штетните стереотипи за жените со попреченост кај јавни службеници, било да се тие наставници, даватели на здравствени услуги, полициски службеници, обвинители или судии и кај пошироката јавност често може да доведат до повреда на правата.

18. Жените со попреченост се подложени на повеќекратна дискриминација не само во јавниот простор, туку и во приватната сфера, на пример, во рамките на семејството или во однос со давателите на приватни социјални услуги. Меѓународното право за човекови права одамна ја има воспоставено одговорноста на државата за дискриминацијата извршена од приватни, недржавни актери.[[30]](#footnote-30) Државите членки мора да усвојат законски одредби и постапки кои експлицитно ја признаваат повеќекратната дискриминација за да обезбедат дека жалбите по повеќе од една основа на дискриминација се земаат предвид при утврдувањето и на одговорноста и обештетувањето.

 Член 6 (2)

19. Член 6 (2) се однесува на развојот, унапредувањето и зајакнувањето на жените. Тој подразбира дека правата содржани во Конвенцијата можат да им се гарантираат на жените ако државите членки се залагаат да ги остварат и унапредат овие права со користење на соодветни средства и тоа во сите области опфатени со Конвенцијата.

20. Согласно Конвенцијата, државите членки мора да ги преземат "сите соодветни мерки" за да обезбедат и унапредат целосно остварување на сите човекови права и основни слободи за сите лица со попреченост. Мерките можат да бидат од законодавна, образовна, административна, културна, политичка, јазична или друга природа. Тие се соодветни ако ги почитуваат принципите на Конвенцијата, вклучувајќи ја целта на гарантирање на жените со попреченост остварување и уживање на човековите права и основни слободи утврдени во Конвенцијата. Мерките може да бидат привремени или долготрајни и треба да ја надминат де јуре и де факто нееднаквоста. Иако може да се неопходни привремени специјални мерки како што се квоти за надминување на структурната или системска, повеќекратна дискриминација, долготрајни мерки како што се измена на законите и политиките за да се обезбеди еднакво учество на жените со попреченост во сите области на животот се неопходен предуслов за постигнување на суштинска еднаквост на жените со попреченост.

21. Сите мерки мора да обезбедат целосен развој, унапредување и зајакнување на жените со попреченост. Иако развојот се поврзува со економскиот раст и искоренувањето на сиромаштијата, тој не е ограничен само на тие области. Додека развојни мерки чувствителни на родова еднаквост и попреченост во областите на образование, вработување, генерирање приходи и борба против насилството, меѓу другото, може да бидат соодветни за да се обезбеди целосно економско зајакнување на жените со попреченост, потребни се дополнителни мерки во однос на здравјето и учеството во политиката, културата и спортот.

22. Со цел да ги унапредат и зајакнат жените со попреченост, мерките мора да одат подалеку од целта на развој и да се стремат кон подобрување на положбата на жените со попреченост низ нивниот цел животен век. Не е доволно жените со попреченост да се земат предвид при креирањето на развојни мерки; туку жените со попреченост мора да бидат во можност да учествуваат и придонесат во општеството.

23. Согласно со пристапот заснован врз човекови права, обезбедувањето зајакнување на жените со попреченост значи унапредување на нивното учество во јавното одлучување. Жените и девојчињата со попреченост историски се соочуваат со многу бариери за учество во јавното одлучување. Поради нерамнотежата на моќта и повеќекратните форми на дискриминација, тие имале помалку можности да основаат или да се приклучат кон организации кои можат да ги претставуваат нивните потреби како жени и лица со попреченост. Државите членки треба да допрат директно до жените и девојчињата со попреченост и да донесат соодветни мерки за да гарантираат дека нивните мислења се целосно земени во предвид и дека тие нема да бидат подложени на репресалии заради изразување на нивните ставови и проблеми, особено во однос на сексуалното и репродуктивно здравје и права, како и родово базираното насилство, вклучувајќи и сексуално насилство. Конечно, државите членки мора да го промовираат учеството на репрезентативните организации на жени со попреченост, а не само на консултативните тела и механизми поврзани со попреченост.[[31]](#footnote-31)

 III. Обврски на државите членки

24. Државите членки на Конвенцијата имаат обврска да ги почитуваат, штитат и да ги остваруваат правата на жените со попреченост и според член 6 и според сите други материјални одредби, за да им се гарантира уживање и остварување на сите човекови права и основни слободи. Овие обврски подразбираат преземање на правни, политички, административни, образовни и други мерки.

25. Обврската да почитува бара државите членки да се воздржат од мешање во уживањето на правата на жените со попреченост. Како такви, постојните закони, прописи, обичаи и практики кои претставуваат дискриминација врз жените со попреченост мора да се укинат. Закони кои не им дозволуваат на жените со попреченост да стапат во брак или да го изберат бројот и растојанието помеѓу нивните деца на еднаква основа со другите се чести примери за таквата дискриминација. Понатаму, обврската да почитува подразбира воздржување од вршење било какво дејствие или практика што не е во согласност со членот 6 и други материјални одредби и обезбедување јавните органи и институции да постапуваат во согласност со нив.[[32]](#footnote-32)

26. Обврската да штити значи дека државите членки треба да обезбедат дека правата на жените со попреченост не се повредени од трета страна. Така, државите членки мора да ги преземат сите соодветни мерки за елиминирање на дискриминацијата врз основа на пол и / или оневозможеност од страна на кое било лице, организација или приватно претпријатие. Ова, исто така, ја вклучува и обврската на искористување на сите мерки што се на располагање (due diligence) преку спречување на насилство или кршење на човековите права, заштита на жртвите и сведоците од повреди, истрага, гонење и казнување на одговорните, вклучувајќи ги и приватните субјекти и обезбедување пристап до правно задоволување и обештетување при повреди на човековите права.[[33]](#footnote-33) На пример, државите членки би можеле да ја унапредат обуката на професионалците во правниот сектор за да осигураат дека постојат ефикасни правни лекови за жени со попреченост кои биле подложени на насилство.

27. Обврската да исполни наметнува постојана и динамична должност да се усвојат и применат мерки неопходни за обезбедување на развој, унапредување и зајакнување на жените со попреченост. Државите членки мора да усвојат двоен пристап преку: (а) систематско вклучување на интересите и правата на жените и девојчињата со попреченост во сите национални акциски планови, стратегии[[34]](#footnote-34) и политики кои се однесуваат на жени, детство и попреченост како и во секторски планови кои се однесуваат на, на пример, родова еднаквост, здравје, насилство, образование, политичко учество, вработување, пристап до правда и социјална заштита; и (б) преземање насочени и мониторирани дејствија кои целат посебно кон жените со попреченост. Двојниот приод е од суштинско значење за намалување на нееднаквоста во однос на учеството и уживањето на правата.

 IV. Поврзаност на член 6 и други членови од Конвенцијата

28. Широката природа на член 6 недвосмислено го поврзува со сите други суштински одредби на Конвенцијата. Освен што е поврзан со оние членови кои содржат експлицитно наведување на пол и / или род, член 6 е особено меѓуповрзан со одредбите кои се однесуваат на насилство врз жените со попреченост (чл.16) и со сексуалното и репродуктивно здравје и права, вклучувајќи го и почитувањето на домот и семејството (членови 23 и 25); и областите на дискриминација врз жените со попреченост во други релевантни членови.

 A. Слобода од експлоатација, насилство и злоупотреба (чл. 16)

29. Жените со попреченост се под повисок ризик од насилство, експлоатација и злоупотреба во споредба со другите жени.[[35]](#footnote-35) Насилството може да биде интерперсонално или институционално и / или структурно. Институционално и / или структурно насилство е секоја форма на структурна нееднаквост или институционална дискриминација која ја држи жената во подредена положба, било физички или идеолошки, споредено со другите луѓе во нејзиното семејство,[[36]](#footnote-36) домаќинство или заедница.

30. Уживањето на жените со попреченост на правото на слобода од експлоатација, насилство и злоупотреба може да биде попречено од штетни стереотипи кои го зголемуваат ризикот од доживување насилство. Сите штетни стереотипи кои ги инфантилизираат жените со попреченост и ја доведуваат во прашање нивната способност да расудуваат, перцепциите за жените со попреченост како асексуални или хиперсексуални и погрешните верувања и митови под силно влијание на суеверието кои го зголемуваат ризикот од сексуално насилство врз жените со албинизам[[37]](#footnote-37) ги спречуваат жените со попреченост да ги остварат своите права како што е утврдено во член 16.

31. Примери за насилство, експлоатација и / или злоупотреба на жените со попреченост кои го кршат член 16 вклучуваат: добивање попреченост како последица на насилство, физичка сила; економска принуда; трговија со луѓе и измама; дезинформација; напуштање; отсуство на слободна и информирана согласност и правна принуда; занемарување, вклучително спречување или одрекување пристап до лекови; отстранување или контрола врз комуникациски помагала и одрекување помош во комуникацијата; оневозможување на лична мобилност и пристапност преку, на пример, отстранување или уништување на помагала за пристапност како што се рампи, бел стап или уреди за мобилност како се колички; одбивање од страна на старателите да помогнат во секојдневните активности како што се капење, одржување хигиена при менструација и / или санитација, облекување и јадење, што го попречува уживањето на правото на самостојно живеење и слободата од понижувачко постапување; недавање на храна или вода, или закана од тоа; нанесување страв со заплашување преку малтретирање, вербална злоупотреба и исмевање врз основа на попреченост; повредување или закана со повредување, одземање или убивање миленичиња или работни кучиња или уништување на предмети; психолошка манипулација; и вршење контрола, на пример, со ограничување на личен или виртуелен пристап до семејството, пријателите или други.

32. Одредени форми на насилство, експлоатација и злоупотреба може да се сметаат за сурово, нечовечно или понижувачко постапување или казнување и кршење на голем број меѓународни договори за човекови права. Меѓу нив се: принудна, изнудена и на друг начин несакана бременост или стерилизација;[[38]](#footnote-38) било која медицинска постапка или интервенција изведена без слободна и информирана согласност, вклучувајќи постапки и интервенции поврзани со контрацепција и абортус; инвазивни и неповратни хируршки зафати, како што се психохирургија, осакатување на женски гениталии и хируршка операција или третман што се изведува кај интерсексуалните деца без нивна информирана согласност; примена на електрошокови и употреба на хемиски, физички или механички средства за имобилизација; и изолација или издвојување.

33. Сексуалното насилство врз жените со попреченост вклучува силување.[[39]](#footnote-39) Сексуалната злоупотреба се јавува во сите сценарија, во државните и недржавните институции и во семејството или заедницата. Некои жени со попреченост, особено глуви и глуви и слепи жени[[40]](#footnote-40) и жени со интелектуална попреченост, може да бидат во уште поголем ризик од насилство и злоупотреба поради нивната изолација, зависност или угнетување.

34. Жените со попреченост можат да бидат цел на економска експлоатација поради нивната оневозможеност, што пак може да ги изложи на понатамошно насилство. На пример, жените со физички или видливи оневозможености можат да бидат тргувани заради присилно питачење затоа што се верува дека можат да предизвикаат повисок степен на сочувство кај јавноста.[[41]](#footnote-41)

35. Често поповолната грижа и постапување со момчиња значи дека насилството врз девојчињата со попреченост е поприсутно отколку врз момчињата со попреченост или девојчињата општо. Насилството врз девојчињата со попреченост вклучува родово-поврзано занемарување, понижување, прикривање, напуштање и злоупотреба, вклучувајќи сексуална злоупотреба и сексуална експлоатација, што расте за време на пубертетот. За децата со попреченост е исто така несразмерно веројатно дека нема да бидат пријавени при раѓање,[[42]](#footnote-42) што ги изложува на експлоатација и насилство. Девојчињата со попреченост се особено изложени на ризик од насилство од страна членовите на семејството и старателите.[[43]](#footnote-43)

36. Девојчињата со попреченост се особено изложени на ризик од штетни практики, кои се оправдуваат со повикување на социокултурни и верски обичаи и вредности. На пример, девојчињата со попреченост имаат поголема веројатност да умрат како резултат на "убиства од милосрдие" отколку момчињата со попреченост бидејќи нивните семејства не се подготвени или немаат поддршка да одгледаат девојче со оневозможеност.[[44]](#footnote-44) Други примери на штетни практики вклучуваат инфантицид,[[45]](#footnote-45) обвинувања за "духовна запоседнатост" и ограничувања во хранењето и исхраната. Покрај тоа, бракот за девојчињата со попреченост, особено девојчињата со интелектуална попреченост, се оправдува под изговор за обезбедување на нивна идна безбедност, грижа и издржување. Со тоа, детскиот брак придонесува за повисоки стапки на напуштање на училиштето и за рани и чести породувања. Девојчињата со попреченост доживуваат општествена изолација, сегрегација и експлоатација во семејството, вклучително и со тоа што се исклучуваат од семејните активности, се спречуваат да го напуштат домот, се принудуваат да вршат неплатена домашна работа и им се забранува да посетуваат училиште.

37. Жените со попреченост се подложени на истите штетни практики кои се извршуваат врз жените без попреченост, како што се присилен брак, осакатување на женски гениталии, злосторства извршени во име на т.н. чест, насилство поврзано со мираз, практики поврзани со вдовство и обвинувања за фрлање магии.[[46]](#footnote-46) Последиците од овие штетни практики одат многу подалеку од социјалното исклучување. Тие ги зајакнуваат штетните родови стереотипи, ги зајакнуваат нееднаквостите и придонесуваат за дискриминација врз жените и девојчињата. Тие можат да резултираат со физичко и психолошко насилство и економска експлоатација. Штетните практики засновани врз патријархални сфаќања на културата не можат да се користат за да се оправда насилството врз жените и девојчињата со попреченост. Покрај тоа, жените и девојчињата со попреченост се особено изложени на ризик од "тестирање на невиноста"[[47]](#footnote-47) и, во врска со погрешните верувања поврзани со ХИВ / СИДА, "силувања на девици".[[48]](#footnote-48)

 Б. Сексуално и репродуктивно здравје и права, вклучувајќи и почитување на домот и семејството (чл. 23 и 25)

38. Неточното стереотипирање поврзано со попреченоста и родот е форма на дискриминација која особено влијае врз уживањето на сексуалното и репродуктивното здравје и права и правото на основање семејство. Штетните стереотипи за жените со попреченост вклучуваат верување дека тие се асексуални, неспособни, ирационални, немаат контрола и / или се хиперсексуални. Како и сите жени, жените со попреченост имаат право да го изберат бројот и растојанието помеѓу своите деца, како и право да имаат контрола врз и слободно и одговорно да одлучуваат за прашања поврзани со нивната сексуалност, вклучувајќи го и сексуалното и репродуктивното здравје, без присила, дискриминација и насилство.[[49]](#footnote-49)

39. Жените со попреченост се соочуваат со бројни бариери за уживање на сексуалното и репродуктивното здравје и права, еднакво признавање пред законот и пристап до правдата. Покрај тоа што се соочуваат со бариери кои произлегуваат од повеќекратна дискриминација врз основа на род и попреченост, некои жени со попреченост, како што се бегалките, мигрантките и барателките на азил, се соочуваат со дополнителни пречки, бидејќи им се одбива пристапот до здравствена заштита. Жените со попреченост, исто така, можат да се соочат со штетни евгенички стереотипи кои претпоставуваат дека тие ќе раѓаат деца со попреченост и така водат до обесхрабрување или спречување на жените со попреченост да остварат мајчинство.[[50]](#footnote-50)

40. На жените со попреченост, исто така, може да им биде оневозможен пристапот до информации и комуникација, вклучувајќи сеопфатно сексуално образование, поради штетни стереотипи кои претпоставуваат дека тие се асексуални и затоа немаат потреба од такви информации на еднаква основа со другите. Информациите, исто така, може да не се достапни во пристапни формати. Информациите за сексуалното и репродуктивното здравје вклучуваат информации за сите аспекти на сексуалното и репродуктивното здравје, вклучувајќи ги и здравјето на мајките, контрацепција, планирање на семејството, сексуално преносливи инфекции, превенција од ХИВ, безбеден абортус и грижа по абортус, опции за неплодност и плодност и репродуктивен карцином.[[51]](#footnote-51)

41. Немањето на пристап до информации за сексуалното и репродуктивното здравје за жените со попреченост, особено жените со интелектуална попреченост и глувите и глувите и слепи жени, може да го зголеми ризикот тие да бидат подложени на сексуално насилство.[[52]](#footnote-52)

42. Здравствените установи и опрема, вклучувајќи апарати за мамографија и гинеколошки столови, често се физички непристапни за жени со попреченост.[[53]](#footnote-53) Безбеден превоз за жени со попреченост за тие да посетат здравствени установи или скрининг програми може да се недостапни, финансиски недостапни или непристапни.

43. Бариерите подигнати заради ставовите на здравствените работници и со нив поврзаниот персонал може да резултираат во тоа на жените со попреченост да им се одбива пристап до здравствени работници и / или услуги, особено на жените со психосоцијални или интелектуални оневозможености, глуви и глуви и слепи жени и жени кои се сеуште институционализирани.[[54]](#footnote-54)

44. Во пракса, изборот на жените со попреченост, особено жените со психосоцијални или интелектуални попречености, често се игнорира и нивните одлуки честопати се заменуваат со одлуки од страна на трети лица, вклучувајќи на законски застапници, даватели на услугите, старатели и членови на семејството, со што се прекршуваат нивните права според член 12 од Конвенцијата.[[55]](#footnote-55) Сите жени со попреченост мора да се во можност да ја остваруваат својата правна способност преку донесување на сопствени одлуки, со поддршка кога тие сакаат, во врска со медицински и / или терапевтски третман, вклучувајќи и донесување на сопствени одлуки за зачувување на својата плодност и репродуктивна автономија, остварување на правото да го изберат бројот на и растојанието помеѓу децата, да се согласат со и да прифатат прифаќање на татковство и да го остварат своето право да одржуваат врски. Ограничувањето или одземањето на правната способност може да олесни присилни интервенции, како што се стерилизација, абортус, контрацепција, осакатување на женски гениталии, хируршки зафат или третман што се изведува кај интерсексуални деца без нивна согласност и присилно притворање во установи.[[56]](#footnote-56)

45. Присилната контрацепција и стерилизација, исто така, може да резултираат со сексуално насилство без последица на бременост, особено кај жени со психосоцијални или интелектуални пречки, жени во психијатриски или други институции и жени под надзор. Затоа, од особена важност е да се потврди дека правната способност на жените со попреченост треба е призната на еднаква основа со таа на другите[[57]](#footnote-57) и дека жените со попреченост имаат право да основаат семејство и да добијат соодветна поддршка за да ги одгледуваат своите деца.

46. Штетните родови и / или стереотипи за попреченост кои се засноваат на такви концепти како што се неспособност и неможност може да резултираат мајките со попреченост да се соочуваат со дискриминација со закон, поради што овие жени се значително позастапени во постапките за заштита на децата и несразмерно губат контакт и старателство над своите деца кои се подложуваат на постапки за посвојување и / или за сместување во институција. Покрај тоа, на сопругот може да му се одобри раздвојување или развод врз основа на психосоцијалната попреченост на неговата сопруга.

 В. Дискриминација врз жените со попреченост во останати членови од Конвенцијата

 Подигнување на свеста (чл. 8)

47. Жените со попреченост се изложени на намножени стереотипи кои можат да бидат особено штетни. Родовите и стереотипите за попреченост кои влијаат врз жените со попреченост вклучуваат: тие се товар за другите (т.е., тие мора да бидат згрижени, да се причина за мака, болка и одговорност, или да им е потребна заштита); тие се ранливи (т.е., се сметаат за беспомошни, зависни, зависни од други или небезбедни); тие се жртви (односно, се смета дека страдаат, се пасивни или беспомошни) или инфериорни (т.е. се сметаат за неспособни, недоветни, слаби или безвредни); имаат сексуална абнормалност (на пример, тие се стереотипизирани како асексуални, неактивни, прекумерно активни, неспособни или сексуално перверзни); или се мистични или злобни (стереотипизирани како проколнати, запоседнати од духови, практикуваат вештерство, штетни се или носат или добра или лоша среќа). Родовата и / или стереотипизација за попреченост е практика на прифаќање стереотипно уверување од страна на одредено лице; тоа е погрешно кога резултира во повреда или прекршување на човековите права и основни слободи. Пример за ова е неуспехот на правниот систем да го смета за одговорен сторителот на сексуално насилство врз жена со попреченост заради стереотипни ставови за женската сексуалност или за нејзиниот кредибилитет како сведок.

 Пристапност (чл. 9)

48. Неземањето предвид на перспективите на род и / или попреченост во политиките кои се однесуваат на физичкото опкружување, транспортот, информациите и комуникациите, вклучувајќи ги и информатичките и комуникациските технологии и системи, како и на други објекти и услуги отворени или обезбедени за јавноста во урбаните и руралните средини, ги спречува жените со попреченост да живеат самостојно и целосно да учествуваат во сите сфери на животот на еднаква основа со другите. Ова е особено важно во однос на пристапот на жените со попреченост до безбедни куќи, сервиси за поддршка и постапки кои обезбедуваат ефикасна и значајна заштита од насилство, злоупотреба и експлоатација или во смисла на обезбедување на здравствена заштита, особено за репродуктивното здравје.[[58]](#footnote-58)

 Состојби на ризик и хуманитарни вонредни состојби (чл. 11)

49. Во ссостојби на вооружен конфликт, окупација на територии, природни катастрофи и хуманитарни вонредни состојби, жените со попреченост се изложени на зголемен ризик од сексуално насилство и помала е веројатноста тие да имаат пристап до сервиси за закрепнување и рехабилитација или пристап до правдата.[[59]](#footnote-59) Жените бегалки, мигрантки и барателки на азил со попреченост, исто така, можат да се соочат со зголемен ризик од насилство, бидејќи им е оневозможено правото на пристап до здравствените и правните системи поради нивниот државјански статус.

50. Жените со попреченост во состојби на ризик и хуманитарни вонредни состојби се изложени на зголемен ризик од сексуално насилство, како што е наведено во претходниот дел. Дополнително, немањето санитарни услови ја зголемува дискриминацијата на жените со попреченост, кои се соочуваат со низа пречки во пристапот до хуманитарна помош. Иако жените и децата се приоритетни во распределбата на хуманитарната помош, жените со попреченост не можат секогаш да добијат информации за хуманитарните проекти, бидејќи тие информации честопати не се достапни во пристапни формати. Дури и ако жените со попреченост добијат информации, можеби нема да можат физички да пристапат до дистрибутивните пунктови. Дури и кога тоа го можат, можеби нема да можат да комуницираат со вработените. Исто така, ако жените со попреченост се подложени на насилство, експлоатација или злоупотреба, информациските и комуникациските линии за помош и телефонски линии може да не се пристапни. Бегалските кампови често немаат механизми за детска заштита за деца со попреченост. Дополнително, пристапни санитарни услови за обезбедување на менструална хигиена често се недостапни, што пак може да ја зголеми изложеноста на жените со попреченост на насилство. Сами жени со попреченост се соочуваат со бариери за пристапна евакуација поради вонредна или состојба на катастрофа, особено ако се придружени од нивните деца во времето на евакуација. Ова несразмерно ги погодува внатрешно раселените жени со попреченост кои немаат возрасен член на семејството, пријатели или старатели. Раселените девојчиња со попреченост се соочуваат со дополнителни бариери во пристапот до формалното и неформалното образование, особено во услови на криза.

 Еднакво признавање пред законот (чл. 12)

51. На жените со попреченост, почесто од мажите со попреченост и почесто од жените без попреченост, им е оневозможено правото на правна способност. Нивните права да имаат контролата врз своето репродуктивно здравје, вклучително врз основа на слободна и информирана согласност,[[60]](#footnote-60) да основаат семејство, да изберат каде и со кого да живеат, на физички и ментален интегритет, да поседуваат и наследуваат имот, да ги контролираат сопствените финансиски работи и да имаат еднаков пристап до банкарски заеми, хипотеки и други форми на финансиски кредити[[61]](#footnote-61) често се прекршуваат заради патријархалните системи на донесување одлуки наместо друг.

 Пристап до правда (чл. 13)

52. Жените со попреченост се соочуваат со бариери во пристапот до правда, вклучително и во поглед на експлоатација, насилство и злоупотреба, поради штетни стереотипи, дискриминација и недостаток на процедурални и соодветни приспособувања, што може да доведе до сомневање во нивниот кредибилитет и отфрлање на нивните тужби.[[62]](#footnote-62) Негативните ставови при водењето на постапките може да ги заплаши жртвите или да ги обесхрабри во барањето на правдата. Сложените или деградирачки постапки за пријавување, упатување на жртвите на социјални служби а не на користење на правни лекови, негативните ставови на полицијата или другите органи за спроведување на законот се примери за таквите ставови. Ова може да доведе до неказнивост и до невидливост на прашањето, што пак може да резултира со насилство кое трае подолг временски период.[[63]](#footnote-63) Жените со попреченост, исто така, може да се плашат да пријавуваат насилство, експлоатација или злоупотреба, бидејќи се загрижени дека можеби ќе ја изгубат потребната поддршка од старателите.[[64]](#footnote-64)

 Слобода и безбедност на личноста и слобода од мачење или сурово, нечовечно или понижувачко постапување или казнување (чл.14 и 15)

53. Прекршувања поврзани со лишување од слобода несразмерно ги погодуваат жените со интелектуални или психосоцијални попречености и оние во институционални средини. Оние кои се лишени од слобода на места како што се психијатриски установи, врз основа на фактичка или перцепирана оневозможеност, се предмет на повисоки нивоа на насилство, како и на сурово, нечовечно или понижувачко постапување или казнување[[65]](#footnote-65) и се сегрегирани и изложени на ризик од сексуално насилство и трговија со луѓе во рамки на установите за грижа и посебно образование.[[66]](#footnote-66) Насилството врз жените со попреченост во институции вклучува: присилно соблекување од страна на машки вработени против волјата на засегнатата жена; присилно давање на психијатриски лекови; и давање преголеми дози на лекови, што може да ја намали способноста да се опише и / или запомни сексуалното насилство. Сторителите може да дејствуваат неказниво, бидејќи гледаат мал ризик од откривање или казнување со оглед на тоа што пристапот до правните лекови е строго ограничен, а жените со попреченост кои се подложени на такво насилство не е веројатно дека ќе можат да пристапат до телефонските линии за помош или до други форми на поддршка за пријавување на такви прекршувања.

 Слобода од мачење или сурово, нечовечно или понижувачко постапување или казнување и заштита на интегритетот на личноста (членови 15 и 17)

54. Жените со попреченост имаат поголема веројатност да бидат подложени на присилни интервенции од жените општо и од мажите со попреченост. Таквите присилни интервенции погрешно се оправдуваат со теории за неспособност и тераписка неопходност, се легитимираат со националните закони и можат да уживаат широка јавна поддршка како да се во наводен најдобар интерес на засегнатото лице.[[67]](#footnote-67) Присилните интервенции прекршуваат низа права содржани во Конвенцијата, имено: правото на еднакво признавање пред законот; правото на слобода од експлоатација, насилство и злоупотреба; правото на основање семејство; правото на интегритет на личноста; правото на сексуално и репродуктивно здравје; и правото на слобода од мачење или сурово, нечовечно или понижувачко постапување или казнување.[[68]](#footnote-68)

 Самостојно живеење и вклученост во заедницата (чл. 19)

55. Правото на жените со попреченост да изберат место на живеење може да претрпи негативно влијание од културните норми и патријархалните семејни вредности кои ја ограничуваат автономијата и ги обврзуваат да живеат во одредена животна средина. Така, повеќекратната дискриминација може да го спречи целосното и еднакво уживање на правото на самостојно живеење и вклученост во заедницата. Возраста и оневозможеноста, одделно или заедно, може да го зголемат ризикот од институционализација на постарите лица со попреченост.[[69]](#footnote-69) Покрај тоа, широко е документирано дека институционализацијата може да ги изложи лицата со попреченост на насилство и злоупотреба, при што особено се изложени жените со попреченост.[[70]](#footnote-70)

 Образование (чл. 24)

56. Штетните родови и стереотипите за попреченост се надополнуваат во поттикнувањето на дискриминаторските ставови, политики и практики, како што се: давање поголема вредност на образованието на момчињата отколку на девојчињата, користење на образовни материјали кои ги поттикнуваат погрешните родови и стереотипите за попреченост, поттикнување на детски брак за девојчиња со попреченост, родово-базирани семејни активности, доделување на улоги на негувателки на жените и девојчињата и необезбедување на пристапни санитарни услови во училиштата за да се обезбеди менструална хигиена. За возврат, ова резултира со повисоки стапки на неписменост, неуспех на училиште, нееднакви стапки на редовност, отсуства и целосно напуштање на училиштето.

 Здравје и рехабилитација (чл. 25 и 26)

57. Жените со попреченост се соочуваат со бариери во пристапот до здравствени и рехабилитациски услуги. Меѓу овие бариери се: недостаток на образование и информации за сексуалното и репродуктивното здравје и права; физички бариери за гинеколошки, акушерски и онколошки услуги; и бариери од ставови за хормонски и третман за фертилитет. Дополнително, сервисите за физичка и психолошка рехабилитација, вклучувајќи и советување за акти на родово-базирано насилство, може да не бидат пристапни, инклузивни или сензитивни на возраст или род.

 Работа (чл. 27)

58. Покрај општите бариери со кои се соочуваат лицата со попреченост кога се обидуваат да го остварат своето право на работа, жените со попреченост исто така се соочуваат со посебни бариери за нивното еднакво учество на работното место, вклучувајќи сексуално вознемирување и нееднаква плата, како и немање пристап до обештетување поради дискриминаторски ставови со кои се отфрлаат нивните барања, како и физички, информативни и комуникациски бариери.[[71]](#footnote-71)

 Социјална заштита (чл. 28)

59. Како последица на дискриминацијата, жените сочинуваат несразмерен процент од сиромашните во светот што доведува до немање на избор и можности, особено во поглед на остварување приход од формално вработување. Сиромаштијата е и причина и резултат на повеќекратна дискриминација. Постарите жени со попреченост особено се соочуваат со многу потешкотии во пристапот до соодветно домување, поверојатно е да бидат институционализирани и немаат еднаков пристап до програмите за социјална заштита и намалување на сиромаштијата.[[72]](#footnote-72)

 Учество во политичкиот и јавниот живот (чл. 29)

60. Гласот на жените и девојчињата со попреченост историски се замолкнувал поради што тие се несразмерно недоволно застапени во јавното одлучување. Поради нерамнотежа на моќта и повеќекратна дискриминација, тие имале помалку можности да основаат или да се приклучат на организации кои можат да ги претставуваат нивните потреби како жени, деца и лица со попреченост.

 V. Домашно спроведување

61. При разгледувањето на извештаите на државите членки, Комитетот забележа дека државите членки се соочуваат со низа постојани предизвици во гарантирањето на жените со попреченост на целосно уживање на сите нивни права без дискриминација и на еднаква основа со другите, во согласност со член 6 и други сродни членови од Конвенцијата.

62. Во светло на нормативната содржина и обврските наведени погоре, државите членки треба да ги преземат чекорите утврдени подолу за да обезбедат целосна имплементација на член 6 и да обезбедат соодветни ресурси во таа смисла.

63. Државите членки треба да се борат против повеќекратната дискриминација, меѓу другото со:

 (a) Отповикување на дискриминаторски закони, политики и практики кои ги спречуваат жените со попреченост да ги уживаат сите права втемелени во Конвенцијата, забранување дискриминација врз основа на род и попреченост и на нејзините интерсекциски форми, криминализирање на сексуалното насилство врз девојчињата и жените со попреченост, забранување на сите форми на присилна стерилизација, присилен абортус и неконсензуална контрола на раѓањето, забранување на сите форми на присилно лекување поврзано со род и / или попреченост и преземање на сите соодветни законодавни чекори за заштита на жените со попреченост од дискриминација;

 (б) Усвојување соодветни закони, политики и дејствија за да се осигури дека правата на жените со попреченост се вклучени во сите политики, особено во политиките поврзани со жените воопшто и политиките за попреченост;

 (в) Решавање на сите бариери кои го спречуваат или ограничуваат учеството на жените со попреченост и обезбедување дека жените со попреченост, како и ставовите и мислењата на девојчињата со попреченост, преку нивните репрезентативни организации, се вклучени во креирањето, спроведувањето и следењето на сите програми кои имаат влијание врз нивните животи; и вклучување на жените со попреченост во сите оддели и тела на националниот систем за следење;

 (г) Прибирање и анализа на податоци за состојбата на жените со попреченост во сите области релевантни за нив во консултација со организации на жени со попреченост, со цел да се насочи планирањето на политиките за спроведување на член 6 и да се елиминираат сите форми на дискриминација, особено повеќекратна и интерсекциска дискриминација и подобрат системите за прибирање на податоци за соодветно следење и евалуација;

 (д) Обезбедување сета меѓународна соработка да е родово и сензитивна и инклузивна за попреченост и вклучување податоци и статистики за жените со попреченост во спроведувањето на Агендата за одржлив развој 2030, вклучувајќи ги и Целите за одржлив развој, заедно со нивните таргети и индикатори, како и за други меѓународни рамки.

64. Државите членки треба да ги преземат сите соодветни мерки за да обезбедат развој, унапредување и зајакнување на жените со попреченост преку, меѓу другото:

 (a) Отповикување на секој закон или политика што ги спречува жените со попреченост ефективно и целосно да учествуваат во политичкиот и јавниот живот на еднаква основа со другите, вклучително и во однос на правото на формирање и приклучување кон организации и мрежи на жени воопшто и особено жени со попреченост;

 (б) Усвојување на мерки на афирмативна акција за развој, унапредување и зајакнување на жените со попреченост, во консултација со организации на жени со попреченост, со цел неодложно справување со нееднаквостите и да обезбедат жените со попреченост да уживаат еднакви можности со другите. Таквите мерки треба да се донесат особено во поглед на пристапот до правда, елиминација на насилството, почитување на домот и семејството, сексуалното здравје и репродуктивни права, здравството, образованието, вработувањето и социјалната заштита. Јавните и приватните услуги и капацитети што ги користат жените со попреченост треба да бидат целосно пристапни во согласност со член 9 од Конвенцијата и општиот коментар на Комитетот бр. 2 (2014) за пристапност, а јавните и приватните даватели на услуги треба да бидат обучени и едуцирани за применливите стандарди за човекови права и за идентификување и борба против дискриминаторските норми и вредности, така што ќе можат да обезбедат соодветно внимание, поддршка и помош на жените со попреченост;

 (в) Донесување ефективни мерки за да им се овозможи на жените со попреченост пристап до поддршка што може да им е потребна за да ја остварувааат својата правна способност, согласно општ коментар бр. 1 (2014) на Комитетот за еднакво признавање пред законот, да даваат слободна и информирана согласност и да донесуваат одлуки за сопствениот живот;

 (г) Подржување и промовирање на формирање на организации и мрежи на жени со попреченост и подржување и охрабрување на жените со попреченост да преземат лидерски улоги во јавните тела за донесување одлуки на сите нивоа;

 (д) Промовирање на спроведувањето на конкретни истражувања за положбата на жените со попреченост, особено истражувања за оневозможувањето на развојот, унапредувањето и зајакнувањето на жените со попреченост во сите области кое се однесуваат на нив; земање предвид на жените со попреченост во прибирањето податоци за лица со попреченост и за жените воопшто; соодветно насочување на политики за развој, унапредување и зајакнување на жените со попреченост; вклучување на жените со попреченост и нивните претставнички организации во креирањето, спроведувањето, следењето и оценувањето на, и обуката за прибирањето податоци; и воспоставување механизми за консултации за да се создадат системи способни за ефикасно идентификување и опфаќање на разновидните доживеани искуства на жените со попреченост за подобрени јавни политики и практики;

 (ѓ) Подржување и унапредување на меѓународната соработка и помош на начин што е во согласност со сите национални напори за отстранување на законските, процедуралните, практичните и општествените бариери за целосен развој, унапредување и зајакнување на жените со попреченост во нивните заедници, како и на национално, регионално и глобално ниво и вклучување на жените со попреченост во креирањето, спроведувањето и следењето на проектите и програмите за меѓународна соработка кои влијаат врз нивниот живот.

65. Државите членки треба да ги земаат предвид препораките на соодветните тела на Обединетите нации кои се занимаваат со родова еднаквост и да ги применуваат за жените и девојките со попреченост.[[73]](#footnote-73)

1. Светска здравствена организација (СЗО) и Светска банка, Светски извештај за попреченост (Женева, 2011 година). [↑](#footnote-ref-1)
2. Види www.un.org/womenwatch/enable. [↑](#footnote-ref-2)
3. Види Комитет за елиминација на дискриминацијата врз жените, општа препорака бр. 25 (2004) за привремени специјални мерки, став 12. [↑](#footnote-ref-3)
4. Ibid., општа препорака бр. 28 (2010) за основните обврски на државите членки според член 2 од Конвенцијата за елиминација на сите форми на дискриминација врз жените, став. 18. [↑](#footnote-ref-4)
5. Види, на пример, CRPD/C/SLV/CO/1, став 17 и CRPD/C/UKR/CO/1, став 9. [↑](#footnote-ref-5)
6. Види, на пример, CRPD/C/AUT/CO/1, став 17 и CRPD/C/ECU/CO/1, став 16. [↑](#footnote-ref-6)
7. Види, на пример, CRPD/C/BRA/CO/1, став 16 и CRPD/C/EU/CO/1, став 20 [↑](#footnote-ref-7)
8. Види, на пример, CRPD/C/MEX/CO/1, став 34 и CRPD/C/AZE/CO/1, став 18. [↑](#footnote-ref-8)
9. Види, на пример, CRPD/C/ARG/CO/1, став 31. [↑](#footnote-ref-9)
10. Види, на пример, CRPD/C/BEL/CO/1, став 30. [↑](#footnote-ref-10)
11. Види, на пример, CRPD/C/AUS/CO/1, став 16 и CRPD/C/CHN/CO/1 и Испр.1, став. 57, 65 и 90. [↑](#footnote-ref-11)
12. Види, на пример, CRPD/C/SLV/CO/1, став. 37 и CRPD/C/CZE/CO/1, став 34. [↑](#footnote-ref-12)
13. Види, на пример, CRPD/C/MUS/CO/1, став 29 и CRPD/C/NZL/CO/1, став 37. [↑](#footnote-ref-13)
14. Види, на пример, CRPD/C/GAB/CO/1, став 40 и CRPD/C/KEN/CO/1, став 33. [↑](#footnote-ref-14)
15. Види, на пример, CRPD/C/DOM/CO/1, став 32 и CRPD/C/PRY/CO/1, став 17. [↑](#footnote-ref-15)
16. Види, на пример, CRPD/C/HRV/CO/1, став 23 и CRPD/C/SVK/CO/1, став 55. [↑](#footnote-ref-16)
17. Види, на пример, CRPD/C/QAT/CO/1, став 13 и CRPD/C/ECU/CO/1, ставови 12 и 16. [↑](#footnote-ref-17)
18. Види, на пример, CRPD/C/CRI/CO/1, став 13 и CRPD/C/ECU/CO/1, став 16. [↑](#footnote-ref-18)
19. Види, на пример, CRPD/C/SWE/CO/1, став 13 и CRPD/C/KOR/CO/1, став 13. [↑](#footnote-ref-19)
20. Види, на пример, CRPD/C/AZE/CO/1, став 16 и CRPD/C/ESP/CO/1, став 21. [↑](#footnote-ref-20)
21. Види, на пример, CRPD/C/DNK/CO/1, став 18 и CRPD/C/NZL/CO/1, став 16. [↑](#footnote-ref-21)
22. Види Комитет за елиминација на дискриминација врз жените, општа препорака бр. 25, став 12. [↑](#footnote-ref-22)
23. Види CRPD/C/MUS/CO/1, CRPD/C/BRA/CO/1, CRPD/C/CZE/CO/1, CRPD/C/DNK/CO/1, CRPD/C/AUS/CO/1, CRPD/C/SWE/CO/1 и CRPD/C/DEU/CO/1, меѓу другото. [↑](#footnote-ref-23)
24. Види, на пример, [CEDAW/C/HUN/CO/7-8](http://uhri.ohchr.org/document/index/9c08d572-ded7-4e41-8f29-8ace7e6678bb) и Испр.1, став 45. [↑](#footnote-ref-24)
25. Комитет за правата на лицата со попреченост, општ коментар број 2 (2014) за пристапност. [↑](#footnote-ref-25)
26. Види Комитет за економски, социјални и културни права, општ коментар број 20 (2009) за недискриминација во економски, социјални и културни права, став 10. [↑](#footnote-ref-26)
27. Ibid. [↑](#footnote-ref-27)
28. Види член 2 од Конвенцијата за правата на лицата со попреченост. [↑](#footnote-ref-28)
29. Види A/HRC/20/5 и Испр.1, став 24. [↑](#footnote-ref-29)
30. Види Комитет за човекови права, општи коментари бр. 18 (1989) за недискриминација, став 9 и бр. 28 (2000) за еднаквост на правата меѓу мажите и жените, став 31; Комитет за економски, социјални и културни права, општ коментар бр. 20, став 11; Комитет за елиминација на дискриминацијата врз жените, општа препорака бр. 28, став 9; и Комитет за елиминација на расната дискриминација, општ коментар бр. 25 (2000) за родовите димензии на расната дискриминација, ставови 1 и 2. [↑](#footnote-ref-30)
31. Види A/HRC/31/62, став 70. [↑](#footnote-ref-31)
32. Види член 4 (1) (г) од Конвенцијата за правата на лицата со попреченост. [↑](#footnote-ref-32)
33. Види заедничка општа препорака бр. 31 на Комитетот за елиминација на дискриминацијата врз жените / општ коментар бр. 18 на Комитетот за правата на детето (2014) за штетни практики, фуснота 6. [↑](#footnote-ref-33)
34. Види член 4 (1) (в) од Конвенцијата за правата на лицата со попреченост. [↑](#footnote-ref-34)
35. Види A/67/227, став 13. [↑](#footnote-ref-35)
36. Види CRPD/C/HRV/CO/1, став 9. [↑](#footnote-ref-36)
37. Види A/HRC/24/57, став 74. [↑](#footnote-ref-37)
38. Види CRPD/C/MEX/CO/1, став 37. [↑](#footnote-ref-38)
39. Види A/67/227, став 35. [↑](#footnote-ref-39)
40. Види CRPD/C/BRA/CO/1, став 14. [↑](#footnote-ref-40)
41. Види A/HRC/20/5 и Испр.1, став 25. [↑](#footnote-ref-41)
42. Види, на пример, CRC/C/TGO/CO/3-4, ставови 8 и 39. [↑](#footnote-ref-42)
43. *Состојбата на децата во светот 2013: Деца со попреченост* (публикација на Обединетите нации, Продажен бр. E.13.XX.1). [↑](#footnote-ref-43)
44. Види A/HRC/20/5 и Испр.1, став 24. [↑](#footnote-ref-44)
45. Ibid. [↑](#footnote-ref-45)
46. Види заедничка општа препорака бр. 31 на Комитетот за елиминација на дискриминацијата врз жените / општ коментар бр. 18 на Комитетот за правата на детето (2014) за штетни практики, став 7. [↑](#footnote-ref-46)
47. Ibid. став 9. [↑](#footnote-ref-47)
48. Види A/HRC/20/5 и Испр.1, став 24. [↑](#footnote-ref-48)
49. Програма за акција на Меѓународната конференција за население и развој и Пекиншката платформа за акција и исходните документи на нивните прегледни конференции. [↑](#footnote-ref-49)
50. Види A/67/227, став 36. [↑](#footnote-ref-50)
51. Види Комитет за економски, социјални и културни права, општ коментар број 22 (2016) за правото на сексуално и репродуктивно здравје, став 18. [↑](#footnote-ref-51)
52. Види, на пример, CRPD/C/MEX/CO/1, став 50 (б). [↑](#footnote-ref-52)
53. Види Комитет за правата на лицата со попреченост, општ коментар број 2 (2014) за пристапност, став 40, и, на пример, CRPD/C/DOM/CO/1, став 46. [↑](#footnote-ref-53)
54. Види A/HRC/20/5 и Испр.1, став 37. [↑](#footnote-ref-54)
55. Канцеларија на Високиот комесар на Обединетите нации за човекови права, Ентитет на Обединетите нации за родова рамноправност и зајакнување на жените, Заедничка програма на Обединетите нации за ХИВ / СИДА, Програма за развој на Обединетите нации, Фонд за население на Обединетите нации, УНИЦЕФ и СЗО, “Елиминирање на присилна, изнудена и на друг начин несакана стерилизација: меѓуагенциска изјава"(СЗО, 2014). [↑](#footnote-ref-55)
56. Види Комитет за правата на лицата со попреченост, општ коментар број 1 (2014) за еднакво признавање пред законот, став 35. [↑](#footnote-ref-56)
57. Ibid., став 31. Види исто член 12 од Конвенцијата за правата на лицата со попреченост и член 15 од Конвенцијата за елиминација на сите форми на дискриминација врз жените. [↑](#footnote-ref-57)
58. Види Комитет за правата на лицата со попреченост, општ коментар број 2 (2014) за пристапност. [↑](#footnote-ref-58)
59. Изјава на Комитетот за правата на лицата со попреченост за инклузија на попреченост за Светскиот хуманитарен самит, достапен од веб-страницата на Комитетот (www.ohchr.org/EN/HRBodies/CRPD/Pages/CRPDIndex.aspx). [↑](#footnote-ref-59)
60. Комитет за правата на лицата со попреченост, општ коментар број 1 (2014) за еднакво признавање пред законот. [↑](#footnote-ref-60)
61. *Светско истражување за улогата на жените во развојот 2014: родова рамноправност и одржлив развој* (публикација на Обединетите нации, Продажен бр. E.14.IV.6). [↑](#footnote-ref-61)
62. Види A/HRC/20/5 и Испр.1, став 41 и A/67/227, став 42. [↑](#footnote-ref-62)
63. Види A/HRC/20/5 и Испр. 1, став 19. [↑](#footnote-ref-63)
64. Ibid., став 16. [↑](#footnote-ref-64)
65. Ibid., став 39. [↑](#footnote-ref-65)
66. Види CRPD/C/UKR/CO/1, став 11. [↑](#footnote-ref-66)
67. Види A/HRC/22/53, став 64. [↑](#footnote-ref-67)
68. Види CRPD/C/SWE/CO/1, став 37. [↑](#footnote-ref-68)
69. Види E/2012/51 и Испр. 1. [↑](#footnote-ref-69)
70. Види A/HRC/28/37, став 24. [↑](#footnote-ref-70)
71. Види A/HRC/20/5 и Испр.1, став 40 и A/67/227, став 67. [↑](#footnote-ref-71)
72. Види A/70/297. [↑](#footnote-ref-72)
73. Види E/CN.6/2016/3. Види исто така: Европска комисија, Меѓународен центар за обука на Меѓународната организација на трудот и UN-Women, *Прирачник за пресметување на трошоци за родовата рамноправност* (Њујорк, 2015), достапна на www.unwomen.org/en/digital- library/publications/2015/7; UN-Women, *Водич за Општата препорака на КЕДВЖ бр. 30 и резолуциите на Советот за безбедност на ОН за жените, мирот и безбедноста* (Њујорк, 2015), достапно на www.unwomen.org/en/digital-library/publications/2015/8/guidebook-cedawgeneralrecommendation30-womenpeacesecurity; UN-Women, *Водич за вклучување на родовата перспектива во развојното програмирање* (Њујорк, 2014), достапно на www.unwomen.org/en/digital- library/publications/2015/02/gender-mainstreaming-issues; UN-Women, *Водич за евалуација на програми и проекти преку родова, за човекови права и интеркултурна перспектива* (Њујорк, 2014), достапно на www.unwomen.org/en/digital- library/publications/2014/7/ guide-for-the-evaluation-of-programmes-and-projects-with-a-gender-perspective; UN-Women, *Следење на родовата еднаквост и зајакнување на жените и девојките во агендата за одржлив развој од 2030 година: можности и предизвици* (Њујорк, 2015), достапно од www.unwomen.org/en/digital- library/publications/2015/9/ /indicators-position-paper. [↑](#footnote-ref-73)